b'\n_START_ARTICLE_\nKapurthala\n_START_PARAGRAPH_\nKapurthala (pand\xc5\xbeabiksi \xe0\xa8\x95\xe0\xa8\xaa\xe0\xa9\x82\xe0\xa8\xb0\xe0\xa8\xa5\xe0\xa8\xb2\xe0\xa8\xbe, Kap\xc5\xabrathal\xc4\x81, hindiksi \xe0\xa4\x95\xe0\xa4\xaa\xe0\xa5\x82\xe0\xa4\xb0\xe0\xa4\xa5\xe0\xa4\xb2\xe0\xa4\xbe, Kap\xc5\xabrathal\xc4\x81) on kaupunki Punjabin osavaltiossa Intiassa. Brittil\xc3\xa4isen hallinnon aikana Kapurthala oli samannimisen vasallivaltion (engl. princely state) p\xc3\xa4\xc3\xa4kaupunki, jota hallitsi siirtomaaherrojen suosiolla paikallinen maharad\xc5\xbea. Nyky\xc3\xa4\xc3\xa4n se on Kapurthalan piirin hallinnollinen keskus._NEWLINE_Kapurthalassa on asukkaita 85\xc2\xa0686 (2001). Se sijaitsee 19 km Jalandharista, jonne on rautatieyhteys, ja 66 km Amritsarista, jossa sijaitsee l\xc3\xa4hin lentokentt\xc3\xa4._NEWLINE_Kaupungissa on 1930 valmistunut maurilaistyylinen moskeija, jonka esikuvana toimi Marrakechin Qutbiya. Monet ranskalaisvaikutteiset hallintorakennukset ja palatsit ovat antaneet kaupungille kutsumanimen "Punjabin Pariisi".'